open-index/open-wikipedia-markdown huggingface dataset:
Guanyin

**Guanyin** es un bodisatva de Asia este, asosiada con compati e adorada par budistes mahaiana e seguores de relijios etnical xines. La nom xines *Guanyin*, corta per *Guanshiyin*, sinifia "(la un ci) persepi la sonas de la mundo".

Alga budistes crede ce, cuando un de sua credores departi de esta mundo, los es locada en la cor de un loto (nelumbo) e alora enviada a la tera pur de la ueste de *[[Sukhavati]]*. Guanyin es comun nomida "la divin budiste la plu amada", con potias miraclosa per aida tota ci prea a el, como es diseda en la Sutra de la Loto e la Sutra Karandavyuha.

Alga templos grande en Asia este es dedicada a Guanyin, incluinte *[[Shitenno-ji]]*, *[[Senso-ji]]*, *[[Kiyomizu-dera]]*, *[[Sanjusangen-do]]*, e *[[Shaolin]]*. El es adorada en tota tradisiones budiste, e pote es trovada en templos en Bod (Tibet) con la nom *[[Chenrezig]]*, e en alga templos importante de budisme teravada como *[[Gangaramaya]]* e *[[Kelaniya]]* en Srilanca. El es comun la sujeto de scultas en arte asian, e es mostrada en la esibi de arte asian en la plu museos en la mundo. El es descriveda como e mas e fema per mostra sua transende sin limita ultra oposas como seso.

Seguente la plu de credores en Asia este, Guanyin ia orijina como la bodisatva *[[Avalokitesvara]]*, ma en relijio etnica xines, on ave naras mital de sua orijina cual no relata a la Avalokitesvara descriveda en la sutras budiste. En la ueste, el es comun refereda como "la diva de compati" e comparada con Maria.
Traduis latina de la sentenio 12

La **traduis latina de la sentenio 12** ia es promoveda par un xerca major par eruditas european per conoses nova nondisponable en Europa ueste en acel tempo; sua xerca ia gida los a areas de Europa sude, spesial en Espania sentral e Sisilia, cual resente ia deveni parte de la mundo cristian a pos sua concista en la sentenio 11 tarda. Esta areas ia es su controla muslim per alga tempo, e ancora ave un popla sustantial cual ia pote parla arabi ci ia pote suporta sua rexerca. La combina de conose muslim cumulada, la numero sustantial de eruditas parlante arabi, e la nova gidores cristian ia fa esta areas inteletal atraosa, como ance cultural e political asedable a eruditas latina.

## Referes
Renase de la sentenio 12

La **Renase de la sentenio 12** ia es un periodo de multe cambias en la comensa de la eda medieval alta. Lo ia inclui cambias sosial, political e economial, e un revive inteletal de Europa ueste con radises filosofial e siensal. Esta cambias ia pave la via per atenis plu tarda como la promove leteratural e artal de la Renase italian en la sentenio 15 e la developas siensal de la sentenio 17.
Hipocrate

**Hipocrate** (460?-377? aec), la mediciste la plu grande de la eda antica, es regardada como la padre de medica. On suposa ce el ia nase sur la isola Cos en Elas. El ia viaja multe ante abita sur Cos per pratica e instrui medica. Sua scrives grande inclui *Airas, acuas e locas*, en cual el mostra ce la causa de maladia es ambiental e no divin. El ia asentua sua idea revoluinte ce par oserva casos diversa, un mediciste pote predise la curso de maladia, en sua obra *Predise e dises saja*. El ia comensa sua conseta de medica preveninte en "rejimes en maladias agu" e ia esplica no sola rejimes ma ance la modo jeneral de vive de maladas.

La dise saja prima ("Arte es longa, vive es corta") ia es traduida a latina como *Ars longa, vita brevis*. Lo refere a la arte de cura maladias.

## La jura de Hipocrate
Cartuli (lingua)

**Cartuli** (ქართული ენა, *kartuli ena*), ance nomida "jorjian", es un de la linguas caucasian sude parlada par la plu de popla de Sacartvelo (o Jorjia), do lo es la lingua ofisial. Lo es scriveda en sua propre sistem de scrive, la alfabeta cartuli.

Cartuli es la lingua de leteratur per tota sugrupos rejional de Sacartvelo, incluinte los ce parla la otra linguas relatada cual inclui svan e magrali (parlada xef en Sacartvelo norde-ueste), e laz (parlada longo la costa turces de la mar Negra, prosima a Sacartvelo).

Cartuli como un lingua unica ia comensa en la milenio prima aec en la area nomida alora la Rena de Iberia. La refere prima a la lingua es posible un nota par la linguiste roman Marco Cornelio Fronto e la sentenio du. Fronto ia imajina la iberianes parlante a la imperor Marco Aurelio en sua "lingua noncomprendable".

La evolui de cartuli a un lingua scriveda ia es un resulta de la converti de la elite de Sacartvelo a cristianisme en la sentenio cuatro media. La lingua de leteratur ia es construida sur un strutur cultural bon fundida par arami, la lingua de leteratur de Sacartvelo pagan, e la relijion nasional nova. La testos prima en cartuli ia es enscrives e suprascrives de la sentenio sinco. La obra la plu vea es "la martiria de la rena santa *Shushanik*" (წამებაჲ წმიდისა შუშანიკისი დედოფლისაჲ) par Iakob Tsurtaveli.

Cartuli ia es scriveda en sistemes de scrive variosa tra sua istoria. Aora, la ''Mkhedruli'' o scrive militar es cuasi tota dominante. Otras es usada xef en testos relijiosa e en arciteta. Lo ave 33 leteras comun usada, e sirca ses plu cual es desusada, ma ancora usada en svan, mangrali, e laz.

Cartuli es un lingua cual rami a sinistra, pd ajetivos presede nomes, posesores presede poseseda, ojetos tipal presede verbos, e posponedas es usada en loca de preposadas. El es ance un lingua aglutinante, pd un lingua cual pote ajunta multe prefisas e sufisas a un radis per dona detalias de sinifia.

Un esemplo de aglutina es en la verbos. En alga casos, on pote ave an oto morfemes diferente en un verbo a la mesma ves. Un esemplo es *ageshenebinat* ("vos ia construi ja"), cual pote es divideda entre oto partes: *a-g-e-shen-eb-in-a-t*. Cada morfem asi contribui a la sinifia de la tempo, modo, o aspeta o de la persones ci ia ata o la cosa cual es afetada (un forma nomida "polipersonalisme"). 

Cartuli ave sete casos de nomes: nominativa, ergativa, dativa, jenitiva, strumental, averbial, e vocativa. En la tempo pasada de verbos transitiva, e en la tempo presente de la verbo "sabe", la sujeto es en la caso ergativa en loca de la nominativa.

Cartuli usa un sistem de numeros fundida sur 20, como en euscara o franses. Per espresa 93, per esemplo, on dise ოთხმოცდაცამეტი - *otkh-m-ots-da-tsamet'i*, leteral, 4∙20+13.
Santa Claus

**Santa Claus**, ance conoseda como *San Nicola* e *Padre Natal*, es un carater lejendal ci ia orijina en la cultur de cristianisme ueste, e ci es notada per trae donadas a la casas de enfantes "bon conduinte" a la sera ante natal (24 desembre) e la matina temprana de natal (25 desembre). La Santa Claus moderne ia developa de tradisiones sirca la santa istorial San Nicola, un bispo elinica de Myra (Demre, en Turcia moderne) en la sentenio cuatro ci ia es notada como un donor de donadas. El ia evolui e deveni *Sinterklaas* en Nederland e *Padre Natal* en Britan Alga studentes de mitos sujeste ce el ia asorbe ance elementos de la dio germanica Wodan, ci ia es asosiada con la avenis pagan de la media de inverno nomida Jul (engles: *Yule*).

Santa Claus es asosiada xef con tradisiones de America norde. El es depintada como un om vea, joiosa, con un barba longa e blanca, e alga obesa. Tipal, el es mostrada con un oculo, un jacon roja con pelo blanca e botas negra, e portante un saco grande plen de donadas per enfantes. Esta imaje ia deveni popular en America norde en la sentenio 19, la resulta de un poesia par Clement Clarke Moore, "Un visita de San Nicola", de 1823, e un depinta par la cartuniste Thomas Nast. Esta imaje ia es fortida par cantas, radio, televide, libros de enfantes, filmas, e an anunsia. La imaje contraste con la imaje de San Nicola orijinal, cual es como un om alta e magra, con la vestes de un bispo. Ma la orijinal ia ave ance un barba blanca e vestes roja, plu bon representada par Sinterklaas en Nederland.

En la mito moderne, Santa Claus abita a la polo norde, do el fabrica juetas con la aida de multe elfos, e porta sua donadas a la enfantes de la mundo en un treno traeda par renos. La carater de Padre Natal de Britan ave sua orijin en tradisiones vea. Cuando la puritanes ia controla la governa en la sentenio 17 e ia atenta deslegali la selebra de natal en un modo nonrelijiosa, otras ia usa un carater plu vea per simboli la selebra tradisional, cual inclui cantas, dansas, comedas spesial, e alcol. En la rena de rea Victoria, la selebra ia cambia a un cual asentua enfantes, la resulta de la sposo de la rea, prinse Albert, traente alga ideas de la natal de sua enfantia en Deutxland a Britan. En la sentenio 20, Padre Natal ia deveni fusada con Santa Claus de America norde.
Sun Ce

**Sun Ce** (pronunsiada "sun tse", 175–200), con la nom cortes *Bofu*, ia es un jeneral militar e un xef de gera ci ia vive en la dinastio Han este de Xina. El ia es la enfante la plu vea de Sun Jian, ci ia es matada en la batalia de Xiangyang cuando Sun Ce ia ave sola 16 anios. Sun Ce alora ia separa de la senior de sua padre, Yuan Shu, e ia vade a la rejion de Jiangdong en Xina sude per crea sua propre base de potia ala. Con la aida de otras, como Zhang Zhao e Zhou Yu, Sun Ce ia pote developa la funda de la stato de Wu este en la periodo de tre renas.

En 200, cuando la xef de gera Cao Cao ia es a gera con sua enemi Yuan Shao en la batalia de Guandu, alga persones ia sujeste ce Sun Ce ia intende ataca Xuchange, la base de Cao Cao. Ma el ia es asasinada ante el ia pote completa sua intende. Sun Ce ia es onorada pos mori como la "prinse Huan de Changsha" par sua frate plu joven Sun Quan cuando Sun Quan ia deveni la imperor prima de Wu este.

La Arcivos de la tre renas (Sanguozhi) par Chen Shou ia descrive Sun Ce como un om bela ci ia es plen de rie. El ia es ance un om jenerosa e resetante ci ia emplea persones per sua capasias. Per esta, sua sujetos no teme risca sua vives per el. Un criticor nomida Xu Gong, en un letera a imperor Xian, comparada Sun Ce a Xiang Yu, la geror-re ci vinse la dinastia Qin. Esta resulta en sua nometa "peti concistor" en cultur popular.
Sun Zi

**Sun Zi** (o Sun Tzu, xines: 孫子) ia es un jeneral xines, un stratejior militar, un scrivor, e un filosofiste ci ia vive en al periodo Zhou este de Xina antica. Sun Zi es tradisional reconoseda como la autor de la "Arte de gera", un obra multe influente de stratejia militar cual ia afeta la filosofia e ideas militar de la ueste e de Asia este. Esta esta libro, Sun Zi ia es adorada en la cultur de Xina e Asia este como un person istorial importante. Sua nom de nase ia es Sun Wu, e estra sua familia, el ia es nomida Changqing. La nom Sun Zi es la nom plu reconoseda en la mundo ueste, con la sinifia "mestre Sun".

La istoristes Sima Qian de la dinastia Han e otra istoristes tradisional de Xina dise ce el ia es un ministro su re Helu de Wu, e sujeste ce sua vive ia es de 544 a 496 aec. Eruditas moderne aseta ce Sun Zi ia es un person real, ma pensa ce la testo de la Arte de gera ia es scriveda en la periodo de la statos gerante par analise la stilo leteral e la descrives de gera. La desendente de Sun Zi, Sun Bin, ance ia scrive un testo par la mesma nom, e lo es posible ce la du ia es confused per lunlotra.

La obra par Sun Zi ia es lodada e usada en gera de Asia este de sua composa. En la sentenio 20, la popularia de la libro ia crese e ia es trovada usosa en sosia ueste ance. Lo continua influe multe emprendes tra la mundo, incluinte politica, comersia, cultur, e sportes, en ajunta a gera moderne.
Zaratustra

**Zaratustra** (avestan:𐬰𐬀𐬭𐬀𐬚𐬎𐬱𐬙𐬭𐬀Zaraθuštra), ance conoseda como *Zoroastra* (elinica: Ζωροάστρης Zōroastrēs) ia es un xef spirital e filosofiste de etica de Iran antica, ci ensenia un filosofia spirital de autoreali e reali de la divin. Sua ensenias ia defia la tradisiones esistente de la relijio indoiranian e plu tarde ia developa a la relijio de *mazdayasna*, *zaratustrisme*, o *[[zoroastisme]]*. El ia inisia un move cual ia deveni ultima la relijio dominante en Persia antica. El ia es un parlor nativa de avestan vea e abituada la parte este de la plato iranian, ma sua loca de nase es nonserta.

La eda de sua vive no es conoseda. Ma, usante evidentes linguistica e sosiocultural, lo es probable ce el ia vive en la milenio du aec. Alga eruditas crede ce el ia vive plu resente, en la sentenios sete e ses aec, no distante de la eda de Ciro la grande e Dario un. Ultima, zoroastrisme ia deveni la relijio ofisial de Persia e sua sudivides seguente de la sentenio ses aec a sentenio sete ec. Zaratustra es videda como la autor de la *[[Gatas]]*, la "biblia" de Zoroastrisme, e ance la *[[Yasna Haptanghati]]*, imnos composada en avestan vea. La plu de sua vive es conoseda de esta testos.
Capitalisme

**Capitalisme** es un sistem de economia fundida sur la posese privata de la modos de produi e sua opera per profita. Cualias sentral a capitalisme inclui propria privata, acumula de capital (un reserva de mone cual pote es usada per investa o fundi un compania), labor per salario, intercambia voluntar, un sistem de custas, e mercatos competente. En un economia de mercatos capitaliste, desides e investas es determinada par cada posesor de ricia, propria, o capasia per produi en mercatos de finansia e capital. A la otra lado, la custa e distribui de benes e servis es xef determinada par compete en mercatos de benes e servis.

Economistes, economistes politica, sosiolojistes, e istoristes ia adota perspetivas diferente en sua analises de capitalisme e ia reconose formas variosa de lo en pratica. Estas inclui capitalisme de mercatos libre ("laissez-faire", franses per "permete ce lo vade", pd sin restrinjes), capitalisme sosial (pd con aida sosial), e capitalisme statal (pd controlada par un alia de capitalistes e politicistes). La varias ave grados variante de mercatos libre, propria publica, restrinjes a compete libre, e politicas sosial promoveda par la stato. La grado de compete en mercatos, la rol de restrinje e regula, e la estende de propria de la stato varia entre esta modeles. La estende de libria e regulas, e la defini de propria privata es consernas de politica. La plu de economias capitaliste esistente es economias miscada, cual combina elementos de mercatos libre con interveni par la stato e, en alga casos, desinia de economia.

Economia de mercatos ia esiste su multe formas de governa e en multe edas, locas, e cultures variante. La sosias captitaliste moderne - marcada par la universali de relatas sosial fundida en mone, un clase de laborores grande ci debe labora per salarios, e un clase de capitalistes ci posese la modos de produi - ia developa en Europa ueste en un prosede cual resulta en la Revolui Industrial. Sistemes capitaliste con grados variante de interveni direta par governa ia deveni, de alora, en la mundo ueste, e lo continua sperde. Tra tempo, la nasiones capitaliste ia esperi crese economial continuinte e un crese en la nivel de vive.

Criticores de capitalisme dise ce lo institui potia en la manos de un clase capitaliste peti cual esiste tra la esplota de la clase laborante grande e sua labora; asentua profita supra la bonia de la sosia e la proteje de la ambiente e recursos; e suporta nonegalia, froda, e nonstablia economia. Suportores dise ce lo furni produidas plu bon e inova par competa, crea crese economia forte, e furni produosia e ricia cual benefia multe la sosia, e ce lo es la sistem la plu efetosa conoseda per la asinia recursos. Multe economistes sujeste ce un misca de capitalisme e sosialisme (democrata) ta es la plu bon, an si los desacorda la grado de cada.
Levante

La **Levante** es la nom usada tradisional per la rejion de Asia sude-ueste a o prosima a la costa este de la Mediteraneo. En sua usa moderne, lo refere a Suria, Lubnan, Urdun, Israel, Filastin, e Cipros. En edas pasada, la terma pote ance inclui Egipte e Turcia. La parola deriva de la italian e ia refere a tota costas a este de Italia, spesial par la mercatores e marinores de la sites italian. La sinifia ia refere a la leva de la sol, pd la este, de la vista de Italia e otra paises de Europa ueste.

La grupo relijial la plu grande en a Levante es la muslimes, e la grupo cultural e linguistica la plu grande es la arabis, resultada par la concista muslim de la Levante en la sentenio sete, e la arabi seguente de la rejion. Otra etnicas grande en la Levante inclui iudis, curdis, turcmen, asirianes, e armenianes. La majoria de levantes muslim es de la setos suni, alaui, o xia. On ave ance iudis, cristianes, curdis iazidi, druze, e otra setos plu peti. Asta la institui de la stato moderne de Israel en 1948, iudis ia abita tra la Levante longo muslimes e cristianes, ma pos alora, cuasi tota ia es espulsada de sua areas tradisional e es refujada en Israel.

La plu de popla en la Levante parla arabi levante (شامي, *Šāmī*). Otra dialetos inclui arabi bedaui e arabi mesopotamian. La lingua ofisial de Israel es ivri, e la minoria arabi, sirca 21% de la popla de Israel, parla arabi levante, como la popla de la rejiones filastin. En cipros, la majoria parla elenica, con turces parlada par un minoria. Otra linguas inclui armenian e la arabi de la maronistes ciprica, un arabi medieval con influes forte de elinica, parlada par sirca un mil persones. En la Levante jeneral, alga comunias e poplas parla arami, elinica, armenian, circasian, franses, o engles.
Scola de Traduores de Toledo

La **Scola de Traduores de Toledo** (espaniol: *Escuela de Traductores de Toledo*) es un grupo de eruditas ci ia labora juntada en la site de Toledo en la sentenios 12 e 13, per tradui multe obras filosofial e siensal de arabi clasica.

La Scola ia ave du periodos diferente separada par un fase de cambia. La prima ia es gidada par la Arcibispo Raymond de Toledo en la sentenio 12 ci ia promove la tradui de obras filosofial e relijial, xef de arabi clasica a latina. Su la re Alfonso 10 de Castilia en la sentenio 13, la traduores no ia labora con latina como lingua final, ma ia tradui a un varia revisada de castilian (espaniol). Esta resulta en la institui de la lingua espaniol moderna.
Tigrinia (lingua)

**Tigrinia** (ትግርኛ, tigriñā) es un de la linguas afroasiatica, de la ramo, linguas semitica. Lo es parlada par la popla tigrai e tigrinia en la corno de Africa. Parlores de tigrania abita xef la rejion Tigrai en Itiopia norde (96%), do sua parlores es nomida *tigrawot*, e ance la bordas continuante de Eritrea sude e sentral (57%), do parlores es nomida *tigrinia*. Nota ce tigrinia no debe es confusada con la lingua relatada, tigre, cual es parlada par la popla tigre (popla), ci abita la rejiones basa de Eritrea a norde e ueste de la rejion tigrania.

Tigrania usa la sistem de scrive de Geez (un lingua relatada, usada aora xef per liturjias), ance conoseda como la alfabeta itiopian, un abugida per alga linguas de Itiopia e Eritrea.
Revolui siensal

La **Revolui siensal** ia es un serie de aveni cual ia marca la emerji de siensa moderna en la eda moderna, cuando developas en matematica, fisica, astronomia, biolojia (incluinte anatomia umana) e cimica ia cambia la vide de sosia sur natur. La Revolui siensal ia aveni en Europa a la fini de la Renase e ia continua tra la sentenio 18 tarda, influente la promove sosial inteletal conoseda como Lumina. En cuando sua datas es debateda, la publica en 1543 de Nicolas Copernico *De revolutionibus orbium coelestium* es frecuente sitada como marcante la comensa de la Revolui siensal.

La conseta de un revolui siensal aveninte sur un periodo estendeda ia emerji en la sentenio 18 con la labora de Jean Sylvain Bailly, ci ia vide un prosede en du pasos de destrui la vea e institui la nova. La comensa de la Revolui siensal, la *Renase siensal*, ia foca en la recovre de la conose de la anticas; e es jeneral considerada como fininte en 1632 con la publica de la *[[Dialogos pertinente a la du siensas nova]]* de Galileo Galilei. La completa de la Revolui siensal es atribuida a la "sintese grande" de la *Prinsipes* de Isaac Newton (1687). La obra ia formula la leges de move e gravita universal donce completinte la sintese de un cosmolojia nova. A la fini de la sentenio 18, la Revolui siensal ia sede a la "Eda de refleta".

## Referes


## Bibliografia
*
Garo

**Garo** es un salsa de pex fermentada usada como spise en la cosinas de Elas antica, Roma antica e Bizantio. *Liquamen* ia es un prepara simil, e a veses ambos ia es sinonimes. An si lo ave sua plu grande popularia en la mundo roman, la salsa ia es ante usada par la elinicas.

## Lias esterna
* Reseta moderna de garo (espaniol)
* Otra resetas de garo (espaniol)
* Reseta de garo (italiano)
Maladia de mano-pede-boca

La **maladia de mano-pede-boca** ("MMPB") es un infeta comun causada par un grupo de viruses. Lo comensa tipal con un febre e descomforta jeneral. Esta es segueda en un o du dias par puntos o bultos plana e descolorida cual pote boli, sur la manos, pedes, e boca, a a veses la gluteo e inguin. La sinias e sintomes desapare normal tre a ses dias pos esposa a la virus. La eruta desapare jeneral par se mesma en sirca un semana. la ungias de la manos e pede pote posible es perdeda alga semanas a ante, ma los va recrese ultima.

La viruses cual causa MMPB sprede par contata prosima personal, tra la aira par tose, e la feces de un person infetada. Ojetos contaminada pote ance sperde la maladia. Coxsackievirus A16 es la causa la plu comun, e Enterovirus 71 es la causa du plu comun. Otra varias de esta viruses pote ance causa la maladia. Alga persones pote porta e pasa la virus an si los no ave sintomes de la maladia. Otra animales no es envolveda. Diagnose pote comun es fada fundida su sintomes. A veses, un esemplo de la garga o feces pote es probada per la virus.

La lava de manos pote preveni la sperde, e los ci es infetada debe no vada a labora, scola, o otra ativias cual inclui contata con otra persones. No medisin o vasina es otenable, ma atentas a developa lo es continuante. La plu de casos no nesesa un trata spesifada. Medisin per dole como ibuprofen o un jel desensosi per la boca pote es usada. A veses, fluides intravenal es donada a enfantes ci no pote bevi sufisinte. Rara, meninjite o ensefalite pote complica la maladia.

MMPB aveni en tota areas de la mundo. Lo aveni comun en avenis peti en scolas per enfantes joben. Avenis grande ia aveni en Asia de 1997. Lo aveni la plu comun en la mensas plu calda. Tipal, lo aveni en enfantes ci ave min ca sinco anios, ma a veses lo pote aveni en adultes. MMPB debe no es confusada con la maladia de pede-e-boca o ungula-e-boca cual afeta per la plu parte sola bestias.
Eritema infetosa

**Eritema infetosa** es un de la maladias de enfantes cual causa erutas de la pel. Lo comensa con un febre, dole de testo, la eruta, e sintomes simil a cataro. Esta sintomes pasa; alga dias plu, la eruta reapare. La eruta es roja briliante e apare plu comun en la fas, spesial la jena. A veses, la eruta ta estende entre la oios sur la nas o sirca la buco. En ajunta a esta sintomes, enfantes comun developa un eruta roja e dentelin a la resta de la corpo, spesial la brasos alta, la tronco, e la gamas. La eruta dura tipal alga dias e pote pruri; alga casos ia aveni cual dura alga semanas. Pasientes es comun no plu infetosa cuando la eruta ia desapare.

Adolesente e adultes pote ave un artrite autolimitada. Lo mostra se con infla dolente de la juntas cual senti simil a artrite. Pasientes pote trova difisil la pasea e la curva sua juntas como polso, jenos, talos, ditos, e spalas.

La maladia es tipal no estrema, ma en alga grupos con riscas, lo pote ave seguentes seria:
*Per femes ensinta, infeta en la trimense ia es liada a hidropsia fetal, cual causa aborta natural spontan. 
*En persones con anemia de selulas falxetin o otra formas de anemia hemolitica como sferositose erital, infeta pote causa un crise aplastica.
*Los ci es imunodebilia par VIU o sido, pote risca complicas si esposada.

Eritema infetosa es xef transmeteda par secretes de respira (saliva, muco, etc), ma pote es ance sperdeda par contata con sangue infetada. La periodo de incuba (entre la infeta prima e la comensa de sintomes) es tipal entre cuatro e 21 dias. Persones con la maladia es la plu infetosa ante la comensa de sintomes. Tipal, enfantes en scola, atendores de enfantes, enseniores, e jenitores es la plu probable esposada a la virus. Cuando sintomes es evidente, la risca de transmete es peti; donce persones sintomosa no nesesa es isolada.

Trata de eritema infetosa es normal suportante, car la infeta es comun autolimitante. Antifebrales es comun usada.
Anemia de selulas falxetin

La m**aladia de anemia de selulas falxetin** es un maladia de la sangue tipal eritada de la jenitores de un person. Lo resulta en un situa nonormal en la protena emoglobin cual porta osijen tra la sistem sangual, trovada en la selulas sangual roja. Esta resulta en un forma rijida falxetin en alga situas spesifada. Problemes en la maladia comensa tipal en enfantes ci ave sirca since o ses anios. Alga problemes de sania pote developa, como atacas de dole ("crise de selulas falxetin"), anemia, infla de la manos e pedes, infetas baterial, e atacas serebral. Dole durante pote developa en cuando un person deveni plu vea. E la longia de vive espetada en la mundo developada es sirca 40 a 60 anios.

Anemia de selulas falxetin aveni cuando un person erita du copias nonormal de la jen per emoglobin, un jen de cada jenitor. Esta jen aveni en cromosoma 11. Alga sutipos esiste, dependente sur la muta esata en cada jen de emoglobin. Un ataca pote es causada par cambias de temperatur, stresa, desidrata, e altia grande. Un person con sola un copia nonormal no tipal ave sintomes e es considerada como algun ci es un *portor* de la maladia. Diagnose es par un esamina de la sangue, e en alga paises, tota bebetas per la maladia. Diagnose es an posible entra ensintia.

La cura de persones con anemia de selulas falxetin pote inclui preveni de infeta con vasines e antimicrobiales, crese de enflue de fluidas, la aumenta de asida folica, e medisin per dole. Otra tratas pote inclui transfusa de sangue e la medisin idroxicarbamida. Un persento peti de persones pote es sanida par un transplanta de selulas de medula de oso.

A 2015, sirca 4.4 milion persones ia ave la maladia, e un otra 43 milion es portores. Sirca 80% de casos de la maladia es pensada como aveni en Africa susaharan. Lo aveni ance alga frecuente en partes de India, la penisola de Arabia, e entre popla ci desende de africanes cual vive en otra partes de la mundo. En 2015, lo ia resulta en sirca 114,800 moris. La maladia ia es prima descriveda en la leteratur medical par un dotor medical american James B. Herrick en 1910. En 1949, la transmete jenetical ia es descovreda par E. A. Beet e J. V. Neel. E en 1954, la efeto protejente contra malaria en portores de la jen ia es descriveda.
Infetas de pel

**Infeta de la pel** debe es distinguida de dermatite, cual es inflama de la pel, ma un infeta de la pel pote resulta en inflama. Un inflama cual resulta de un infeta es nomida dermatite infetal. Infetas baterial de la pel ia afeta sirca 155 milion persones e selulite ia aveni en sirca 600 milion persones en 2013

## Infetas baterial

Foliculite es un infeta de un foliculo cual sembla pustulas.

Impetigo es un infeta baterial multe comunicable la plu comun en enfantes prescola. Lo es causada xef par stafilococo aureo, e a veses par stretococo piojene

Erisipela es un infeta acuta de stretococo de la epiderma profunda con sperde limfal.

Selulite es un inflama sperdeda de texeda juntada con inflama sever de la stratos dermal e sucutanea de la pel. Selulite pote es causada par flora normal de la pel, o par bateria esojenesal, e comun aveni do la pel ia es a ante rompeda: fisures, talias, bulas, ardes, mordes par insetos, feris de sirurjia, injeta de drogas, inserta de cateter intravenal, etc. Pel sur la fas o gamas basa es la plu comun locas afetada par esta infeta, an si selulite pote aveni a cualce parte de la corpo. La bateria asosiada la plu comun es stretococo e stafilococo aureo.

## Fungal

Infetas par fungos pote presente se como infetas surfasal o profunda de la pel, capeles, e/o ungias. En 2010, los ia afeta sirca un bilion persones global.

## Infestas parasital, picas, e mordes

Infestas parasital, picas, e mordes en umanas es causada par alga grupos de organisme de la filos seguente: anelido, artropodo, briozon, cordato, cnidario, sianobateria, ecinodermato, nematodo, platihelminto, e protozon.

## Virus

Problemes virusal de la pel es causada par du grupos major de viruses - ADN e ARN - ambos de cual es parasitos intraselulal obligada.
Neoplasmas de pel

**Neoplasmas de la pel** es canseres, pd la developa de selulas nonormal (neoplasmas) cual ave la capasia per invade o sperde a otra partes de la corpo. On ave tre tipos xef: selula basal, selula scamosa, e melanoma. La du prima, con alga canseres min comun, es ance nomida nonmelanomas. 

Canser de selulas basal crese lenta e pote dana la texedas sirca lo, ma no sperde comun a areas distante o resulta en mori. Lo aveni comun como un area de pel elevada ma no dolosa, cual pote es briliante con dutos sangual peti sur la surfas, o como un area elevada con un ulser. 

Canser de selulas scamosa es plu probable sperdente. Lo presente se tipal como un bulto dur con un culmina scamosa, ma lo pote ance forma un ulser. 

Melanoma es la plu violente. Sinias inclui un nevo cual ia cambia sua grandia, forma, color, ave bordas nonregula, ave plu ca un color, es prurinte o sanguinte.

Plu ca 90% de casos es causada par esposa a radia ultravioleta de la Sol. Esta esposa crese la risca de tota tre tipos de canser de pel. Esposa ia crese partal car la strato de ozone ia magri, cual afeta plu la emisfero sude. Letos de bronzi deveni un otra fonte de radia ultravioleta. Per melanomas e canser de selulas basal, esposa entre enfantia es spesial danante. Per canser de selulas scamosa, tota esposa en cualce eda es importante. Entre 20% e 30% de melanomas developa de nevos. Persones con pel blanca ave un risca plu grande, e ance los con imunia debil, como de alga medisines o VIU o sido. Diagnose es par biopsia.

Minima esposa a radia ultravioleta e la usa de crema solal pare es metodos efetosa de preveni melanoma e canser de selulas scamosa, ma la efeto a la risca de canser de selulas basal no es clar. Canser nonmelanoma es normal remediable. Trata es jeneral par estrae sirujial, ma min comun lo pote inclui radioterapia o medisines surfasal como fluorourasil. Trata de melanoma inclui comun un combina de sirurjia, cemoterapia, e radioterapia. En persones de ci sua maladia ia sperde a otra areas de sua corpos, medisin lejerinte pote es usada per boni la cualia de vive. Melanoma ave un de la frecuentias de survive plu alta entre canseres, con plu ca 86% de persones en la Rena Unida e plu ca 90% de persones en la SUA survivente plu ca sinco anios.

Canser de la pel es la forma de canser la plu comun, con sirca 40% de casos tra la mundo. La tipos la plu comun es la du nonmelanomas, cual aveni en a min du a tre milion persones per anio. Esta es sola un estima cru, car bon statisticas no es bon mantenida. De la nonmelanomas, sirca 80% es de selulas basal e 20% de selulas scamosa. En 2012, sirca 232,000 persones en la mundo ia ave melanoma, cual ia resulta en 55,000 moris. La popla blanca de Australia e Zeland Nova ave la frecuentia la plu grande de melanoma. Tota tre tipos major de canser de la pel ia deveni plu comun en la 20 a 40 anios presedente, spesial en areas en cual la plu de popla es blanca.
Dermatite

**Dermatite** es un grupo de maladias cual resulta en la inflama de la pel. Esta maladias es marcada par pruri, pel roja, e un eruta. En casos de dura corta, on pote ave bulas peti; en casos de dura longa, la pel pote spesi. La area de la pel afetada pote varia de peti a la corpo intera.

On ave tipos variosa de dermatite, como dermatite atopica, dermatite de contata irital, dermatite de contata alerjial, dermatite statical, e dermatite seboreal. La nom "dermatite" es comun usada per un forma acuta, e "eczema" per la forma cronica. Alga persones prefere usa la du parolas como egal.

La causa esata de dermatite es comun nonclar. Casos pote inclui un combina de irita, alerjia, e reenvia debil par la venos. La tipo de dermatite es jeneral determinada par la istoria de la person e la loca de la erutas. Per esemplo, dermatite de irita aveni comun sur la manos de persones ci moiada los frecuente. Dermatite de alerjia aveni con esposa a un alerjen, cual causa un reata ipersensosa en la pel.

Trata de dermatite atopica es tipal con idratantes e cremas steroide. La cremas debe jeneral es de un fortia media a alta e es usada per min ca du semanas a un ves, car efetos ladal pote aveni. Antimicrobiales pote es nesesada si on ave sinias de infeta. Dermatite de contata es tipal tratada par evita la alerjen o iritante. Antiistaminales pote aida con dormi e per decrese rasca en la note.

Dermatite es estimada como afetante 245 milion persones global en 2015. Dermatite atopica es la tipo la plu comun e jeneral comensa en enfantia. En la SUA, lo afeta sirca 10 a 30% de persones. Dermatite de contata es du veses plu comun en femas ca mases. Dermatite de contata alerjial afeta sirca 7% de persones a alga punto en tempo. Dermatite de contata irital es comun, spesial entre persones ci ave careras cual esposa los a la iritante; la persentos no es clar.
Telanjectasia

**Telanjectasias** es dutos sangual dilatada prosima a la surfas de la pel o membranas mucosa, con un diametre entre 0.5 e 1.0 milimetre.

Esta dutos dilatada pote developa a cualce loca sur la corpo, ma es plu comun videda sur la fas sirca la nas, jenas, e mento. La dutos pote ance developa sur la gamas, an si, cuando los aveni sur la gamas, los ave comun un funda de reflue venal. Cuando sur la gamas, los es trovada spesial sur la coxa alta, su la jeno, e sirca la talo.

Multe pasientes ci sufri con telanjectasia xerca la aida de medicistes ci spesiali en maladias de la venos o vasculal periferial. Esta medicistes es nomida sirurjistes vasculal o flebolojistes. Plu resente, radiolojistes interveninte ia comensa trata problemes venal.

Alga telanjectasias es la resulta de nonormalias de developa cual pote imita prosima la condui de neoplasmas vasculal nonosiva. Los pote es composada de agregas de arterietas, capilares, o venetas. Car telanjectasias es lesiones vasculal, los blanci cuando probada con diascopia.

Telanjectasia es un parte de la varia de scleroderma limitada, cual inclui ance calsinose, fenomena de Raynaud, disturba de peristalsia esofagal, sclerodatilia, e telanjectasia (comun cortida como CREST).
Salsa de pex

La **salsa de pex** es un spise veninte de pex covreda con sal e fermentada per semanas asta du anios. Lo es usada como un spise en varia cosinis de Asia este e sude-este, spesial en Indonesia, Miama, Camputxa, Pilipinas, Tai, Lau e Vietnam. Lo ia deveni adotada mundal par xefes de cosina par causa de sua capasia per dona sabor umami a la platos.

## Vide ance
* Garo
Apiano

**Apiano de Alexandria** (elinica Ἀππιανὸς Ἀλεξανδρεύς *Appianòs Alexandreús*, latina *Appianus Alexandrinus*; s 95 – s 165) ia es un istoriste elinica con sitadania roman ci ia flori en la renas de la imperores roman Trajano, Hadriano e Antonino Pio.

Sua obra xef survivente (Ῥωμαϊκά *Rhomaiká*), conoseda como "Istoria roman", ia es scriveda en elinica en 24 libros, ante 165. Esta obra pare plu un serie de monografias ca un istoria liada. Lo parla sur varia poplas e paises de la tempos temprana asta sua ajunta ala Impero Roman, e survive en libros completa e fratos notable. La obra es multe valuada, spesial per la periodo de la geras interna.

La "Geras interna", sinco de la libros ultima en la corpo, conserna xef sur la fini de la Republica Roman e ave un prosimi a istoria fundida en la disputa.
Imunia

En biolojia, **imunia** es definida como la state ecuilibrada de organismes multiselulal cual ave defendes biolojial sufisinte per combata infeta, maladia, o otra invades biolojial nondesirada, en cuando los ave tolera sufisinte per evita alerjia e maladias autoimune.

Imunia dona a organismes multiselulal la capasia de resiste microbios de entra los. Lo inclui **composantes spesifada** e **nonspesifada**. La composantes nonspesifada ata como paradores o eliminantes de un estende larga de patojenes sin regarda de sua composa antijenal. Otra composantes de la sistem de imunia ajusta se per cada maladia nova cual los encontra e pote jenera imunia spesifada per la patojen.

Un sistem de imunia pote conteni **composantes inata** e **ajustante**. La sistem inata en mamales, per esemplo, es composada de selulas primitiva de la medula de osos cual es programida per reconose materias stranjer e reata a los. La sistem ajustante es composada de selulas limfa]]l plu avansada cual es programida per reconose materias propre e no reata a los. La reata a materias stranjer es descrived como inflama, e la nonreata a materias propre es descriveda como imunia. Esta du composantes de la sistem de imunia crea un ambiente biolojial dinamica, do "sania" pote es videda como un state fisical do la organisme propre es esetada, e lo cual es stranjer es inflamante es eliminada. "Maladia" donce pote aveni cuando lo cual es stranjer no pote es eliminada, o lo cual es propre no es esetada.

Imunia inata deriva de la composa jenetica, sin un stimula esterna o un infeta presedente. Lo pote es divideda entre du tipos: **Imunia inata nonspesifada**, un grado de resiste jeneral a tota infetas; e un **imunia inata spesifada**, un resiste a sola un tipo spesifada de microbio. Donce, alga spesies o individuas, en cultiva per esemplo, no sufri de alga maladias infetosa spesifada.

Imunia ajustante pote es sudivideda entre la modo de introdui de la imunia: **imunia natural**, cual developa par contata acaso con un cosa cual causa un maladia, o par oteni un **imunia artifisal**, cual developa tra atas intendeda como vasini. E imunia natural e imunia artifisial pote es plu sudivideda entre **imunia ativa** e **imunia pasiva**. Imunia ativa es construida par la organisme mesma, e pote dura per un tempo longa. Imunia pasiva ia otenida par pasa par injeta o infusa de anticorpos o selulas T ativada, e dura tipal per alga menses.

Imunia ajustante pote ance es divideda entre tipos de medias de imunia: **imunia umoral** es la aspeta de imunia cual ave anticorpos secreteda como medias; **imunia selulal** envolve sola limfositos T. La imunia umoral es nomida ativa cuando la organisme jenera sua anticorpos, e pasiva cuando anticorpos es pasada entre individuas o spesies. Simil, imunia selulal es ativa cuando la selulas T es stimulada, e pasiva cuando la selulas T veni de un otra organisme.
Stilico

**Flavio Stilico** (s 359 - 22 agosto 408) ia es un jeneral alta (*magister militum*) en la armada roman ci ia deveni, per un tempo, la om la plu potiosa en la Impero Roman Ueste. El ia es dui-vandal e ia sposi la sobrina de la imperor Teodosio 1; sua rejentia per Honorio cuando el ia es enfante ia marca la apico de la avansa germanica en la servi de Roma. A pos multe anios de vinses contra varia enemis, ambos barbar e roman, un serie de desastres militar e political ia permete sua enemis en la corte de Honorio despone el de sua potia, culminante en sua aresta e sua esecuta en 408.
Justino

**Justino** (latina: *Marcus Junianus Justinus Frontinus*; s sentenio 2) ia es un istoriste latina ci ia vive en la Impero Roman.
Terentio

**Publio Terentio African** (latina *Publius Terentius Afer*; s 195/185 - s 159 aec?) ia es un autor teatral en la Republica roman, de desende berber. Sua comedias ia es prima presentada entre 170 e 160 aec. Terentio Lucano, un senator roman, ia trae Terentio a Roma como un sclavo, ia educa el e, plu tarda, impresada par sua capasias, ia libri el. Parente el ia mori joven, probable en Elas o en sua reveni a Roma. Tota la ses presentas teatral de Terentio ia survive.

Una sita famosa par Terentio es: *Homo sum, humani nihil a me alienum puto*, cual en lingua franca nova sinifia "Me es umana, e me pensa ce no cosa umana es stranjer a me". Esta ia apare en sua obra *Heauton Timorumenos*.
Sclerodatilia

**Sclerodatilia** es un spesi e streti local de la pel de la ditos o orteos. Lo resulta comun en la ulseri de la pel de la ditos o orteos plu distante e es acompaniada comun par la atrofia de la texedas mol a su. La parola "sclerodatilia" es composada de la elinica *scleros* ("dur") e *dactilos* ("dito" o "orteo").

Lo es a veses asosiada con scleroderma e la maladia de texeda juntante miscada, cual es maladias de autoimunia. Lo es un parte de scleroderma limitada, ance conoseda como "crest", cual es un acronim per calsinose, la fenomeno de Raynaud, disturba de peristalsia esofagal, sclerodatilia, e telanjectasia.
Calsinose

**Calsinose** es la formi de depones de calsio en cualce texeda mol. On ave tre varias:

*Calsi distrofica*: La tipo de calsinose la plu comun. Esta tipo pote aveni como un responde a cualce dana a texeda mol, incluinte la implanta de aparatas medical.

*Calsi metastatica*: Esta envolve un nonecuilibrio esedente e sistemal de calsio, cual pote es causada par ipercalsemia, fali renal, la sindrom lete-alcalin, nonsufisi o esede de otra minerales, o otra causas.

*Calsinose tumoral*: La causa de la problem rara de calsinose tumoral no es tota comprendeda. Lo es marcada jeneral par calsis grande e globin prosima a juntas.
Fenomeno de Raynaud

La **fenomeno de Raynaud** (pronunsiada "renó", ance conoseda como "sindrom de Raynaud") es un problem medical en cual spasmas de la arterias causa episodios de flue reduida de sangue. Tipal, la ditos e min comun la urteos es envolveda. Rara, la nas, oreas, o labias es afetada. La episodios resulta en la parte afetada deveninte blanca e alora blu. Comun, on ave nonsensosia o dole. Cuando la flue de sangue reveni, la area deveni roja e ardente. La episodios dura tipal minutos, ma pote dura asta alga oras.

Episodios es comun ativida par fria o stresa emosial. On ave du tipos: tipo prima, en cual la causa no es conoseda, e tipo du, cual aveni como la resulta de un otra problem, como un maladia de la texedas juntante, como scleroderma o lupus, dana a la manos, vibra continuante, fuma, problemes de la tiroide, e alga medicas, como contraconsepis. Diagnose es tipal fundida sur la sintomes.

La trata prima es evita la fria. Otra modos inclui la descontinua de la usa de nicotina o stimulantes. Medicas per trata de casos cual no boni inclui blocinte de canales de calsio e iloprost. Poca evidente suporta medica alternativa. Rara, casos sever pote es complicada par ulseras o gangrena.

Sirca 4% de persones ave la sindrom La comensa de la tipo prima es tipal entre 15 e 30 anios de eda, e aveni plu comun en femas. La tipo du tipal afeta persones plu vea. Ambos tipos es plu comun en climas fria. La sindrom es nomida per la dotor medica franses, Maurice Raynaud, ci ia descrive la sindrom en 1862.
Disturba de peristalsia esofagal

**Disturbas de peristalsia esofagal** sinifia problemes cual afeta la movablia de comeda longo la esofago. Esta pote causa difisiles de engoli, nomida disfajia, o engoli dolosa, nomida odinofajia. Aclasia refere a la fali de la sfinter basa de la esofago per destensa normal, cual jeneral developa tarde en vive. Esta resulta en un grandi progresante de la esofago, e posible la developa de un megaesofago. Un esofago crasenozin refere a engoli cual pote es dolosa estrema. Spasmas de la esofago pote causa un dole en la peto simil a un ataca de cor. Tan doles refereda a la mur de la peto alta es comun en problemes esofagal. Sclerose de la esofago pote causa duri de la mures de la esofago e interfere con peristalsia. Un de la sinco leteras de la sindrom "crest" de scleroderma limitada (*calsinose*, la fenomena de *Raynaud*, disturba de la peristalsia *esofagal*, *sclerodatilia*, e *telanjiectasias*) refere a esta problemes.
Artrite

**Artrite** sinifia cualce maladia cual afeta juntas. Sintomes inclui dole e rijidia de la juntas, plu roji, caldi, infla, e moves restrinjeda de la juntas. En alga tipos, otra organos es ance afetada. Comensa pote es gradal o subita.

On ave supra sento tipos de artite. La formas la plu comun es osteoartrite (o maladia de juntas dejenerante) e artrite reumatoide. Osteoartrite aveni tipal con vea e afeta la ditos, jenos, e ancas. Artrite reumatoide es un maladia autoimune cual afeta comun la manos e pedes. Otra tipos de artrite reumatoide inclui gota, lupus, fibromialjia, e artrite sepsica.

Trata pote inclui reposa la junta e alterna entre aplica de jelo e calde. Redui de pesosia e eserse fisical pote ance es usosa. Medisines per dole como ibuprofen e parasetamol (asetaminofen) pote es usada. En alga casos, recambia de la junta pote es usosa.

Osteoartrite afeta plu ca 3.8% de la popla, e artrite reumatoide afeta sirca 0,24%. Gota afeta sirca 1-2% de la popla ueste a alga parte de sua vives. En Australia, sirca 15% es afetada par artrite, e en la SUA, plu ca 20%. La maladia deveni jeneral plu comun con vea. Artrite es un razona comun per asentia de labora, e pote resulta en un cualia reduida de vive.

La parola es derivada de elinica *arthr-* ("junta") e *-itis* ("inflama").
Fibromialjia

**Fibromialjia** es un disturba medical marcada par dole cronica e sperdeda con un responde alta de dole a presa. Otra sintomes inclui fatiga cual pote afeta ativia normal, problemes con dormi, e problemes con memoria. Alga persones ance reporta la sindrom de gamas ajitada, problemes con la intestines e vesica, nonsensosia e titilosia, e sensosia a ruido, lus briliante, o temperatur. Fibromialjia es comun asosiada con depresa, ansia, e la sindrom postraumal. Otra tipos de dole cronica pote es ance presente.

La causa de fibromialjia no es conoseda; ma on suspeta ce lo envolve un combina de fatores jenetica e ambiente, con cada ave un rol sinifiante. La disturba es comun en familias, e multe jenes es probable culpable. Fatores ambiente inclui stresa psicolojial, trauma, e alga infetas. La dole pare resulta de prosedes en la sistem sentral de nervos, e algas refere a lo como un "sindrom de sensosi sentral". Un metodo per diagnose spesifada no esiste. Diagnose envole prima la sutrae de otra causas posible e la serti ce la sintomes defininte es presente.

La trata de fibromialjia pote es difisil. Recomendadas inclui comun dormi sufisinte, eserse regulal, e comeda sana. Terapia cognosial-condual pote ance es aidante. La medisines duloxetin, milnasipran, o pregabalinpote es usada. La usa de medisin opiode es disputada, con algas sujestente ce la evidente es minimal, e otras ce opiodes debil pote es un posible si otra medisines no es efetosa. Ajuntas dietal ave ance suporta minimal. An si fibromialjia pote dura un tempo longa, lo no resulta en mori o dana a la texedas.

Fibromialjia es estimada como afetante 2-8% de la popla. Femes es afetada sirca du veses plu comun como omes. La proportios pare simil en areas diferente en la mundo e entre cultures diferente. Fibromialjia ia es prima definada en 1990, con criterios corentida en 2011. On ave debata sur la clasi, diagnose, e trata de la maladia. Algas sujeste ce la diagnose de fibromialjia pote afeta algun en un modo negative; otras sujeste ce lo es benefial. La parola "fibromialjia" es de latina nova *fibro-* ("texeda fibrosa"), elinica *mio-* ("musculo"), e elinica *algos* ("dole"), donce la nom sinifia leteral "dole de musculos e texedas fibrosa".
Morfea

**Morfea**, ance nomida scleroderma localida, es un forma de scleroderma cual envolve areas isolada de pel durida sur la fas, manos, e pedes, o sur cualce otra area de la corpo, con no envolve de organos interna.
Scleroderma linial

**Scleroderma linial** es un tipo de scleroderma localida, un maladia autoimune marcada par un linia de pel spesida cual pote afeta la osos e musculos su lo. Lo aveni la plu comun en la brasos, gamas, o fronte de la testa, e pote aveni en plu ca un area. Lo es ance plu comun a un lado de la corpo. Lo apare jeneral prima en enfantes joven.

**Scleroderma linial frontal** (ance conoseda como "colpa de sabre", per la similia persepida a un feri par un sabre) es un tipo de scleroderma linial cual aveni a la scalpo frontal o frontoparietal. Lesiones multiple pote coesiste en un pasiente.